C 231/31

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2022/C 231/12)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„Garam Amed Bali / Bunga Garam Amed Bali”

Nr. UE: PDO-ID-02610 – 1.6.2020

DOP (X) IGP ( )

1. Denumirea (denumirile) [a (ale) DOP sau IGP]

Garam Amed Bali / Bunga Garam Amed Bali

2. Statul membru sau țara terță

Indonezia

3. Descrierea produsului agricol sau alimentar

3.1. Tipul de produs

Clasa 2.6 Sare

3.2. Descrierea produsului căruia i se aplică denumirea de la punctul 1

Denumirea „Garam Amed Bali” se referă la sarea Amed Bali, iar denumirea „Bunga Garam Amed Bali” se referă la floarea de sare Amed Bali.

„Garam Amed Bali” și „Bunga Garam Amed Bali” reprezintă sare de mare recoltată manual, care provine exclusiv din zona Amed din Bali, obținută prin captarea în solul argilos a sării prezente în apa mării. Solul argilos uscat îmbogățit cu sare este apoi clătit cu apă de mare proaspătă printr-un sistem de filtrare confecționat din bambus împletit, pentru a elibera sarea și pentru a produce saramura, care este apoi depozitată pentru cristalizare în recipientele de uscare a sării confecționate din trunchiuri de cocotier sau de palmier tăiate în jumătăți. Produsele sunt săruri marine nerafinate, nespălate și fără adaos de aditivi. Proprietățile fizice ale acestora sunt descrise mai jos.

3.2.1. „Garam Amed Bali”

„Garam Amed Bali” este o sare marină constituită din cristale care se formează pe fundul recipientelor de uscare a sării. Sarea se recoltează manual cu o unealtă specială.

Cristalele sunt, în cea mai mare parte, cubice, fiind prezente și câteva cristale tetragonale, iar dimensiunea granulelor este cuprinsă între 0,8 mm și 2,0 mm. Sarea are o culoare albă și este lucioasă, curată și ușor de dizolvat. Ea are un gust savuros, o textură dură și crocantă și o aromă de lemn vechi. Nu este nici amară, nici picantă.

3.2.2. „Bunga Garam Amed Bali”

„Bunga Garam Amed Bali” constă în fulgi ușori și fini și cristale friabile care se formează la suprafața saramurii din recipientele de uscare a sării, sub influența unor condiții favorabile de vânt și de soare. „Bunga Garam Amed Bali” se recoltează manual prin colectare de pe suprafața recipientelor de uscare a sării cu ajutorul unei unelte speciale înainte de a se așeza pe fundul recipientelor de uscare a sării. Dacă se produsul se freacă puțin între degete, acesta se fărâmițează cu ușurință în cristale mici, ușoare, în cea mai mare parte cubice, fiind prezente și câteva cristale tetragonale. Dimensiunea granulelor este cuprinsă între 0,6 mm și 1,7 mm. Sarea are o culoare albă și este lucioasă și curată. Ea este savuroasă și are o textură dură și crocantă și o aromă de lemn vechi. Nu este nici amară, nici picantă. Deoarece se dizolvă extrem de ușor, poate fi utilizată imediat ca sare de masă.

Tabelul de mai jos prezintă rezultatele testelor fizice și organoleptice pentru „Garam Amed Bali” și „Bunga Garam Amed Bali”:

Produs testat Caracteristici fizice Aspect Dimensiunea granulelor Forma cristalelor Culoare Luciu Grad de curățenie Substanță străină Garam Amed Bali 0,8-2,0 mm În principal cristale cubice, fiind prezente și câteva cristale tetragonale Albă Lucioasă Curată Urme Bunga Garam Amed Bali 0,6-1,7 mm În principal cristale cubice, fiind prezente și câteva cristale tetragonale Albă Lucioasă Curată Urme





Produs testat Miros Textură Gust Parfum Grad de duritate Grad de uscare Senzație la mestecare Grad de solubilitate Senzație în gură Alte tipuri de gust Garam Amed Bali Aromă de lemn vechi Moale Uscată Moale Foarte solubilă Gust sărat puternic, fără gust amar Savuroasă, dură și crocantă Bunga Garam Amed Bali Aromă de lemn vechi Moale, ușor de fărâmițat Uscată Moale Extrem de solubilă Gust sărat puternic, fără gust amar Mai savuroasă, dură și crocantă

Analiza compoziției minerale a „Garam Amed Bali” și a „Bunga Garam Amed Bali” (a se vedea anexele 4 bis și 8) este următoarea:

Element mineral Unitatea de măsură Garam Amed Bali Bunga Garam Amed Bali Clorură de sodiu (NaCl) % din greutate (substanță uscată) peste 91,0 peste 88,0 Apă (H2O) % din greutate (substanță umedă) sub 5,0 sub 5,0 Plumb (Pb) mg/kg nedetectat sub 0,16 Mercur (Hg) mg/kg nedetectat nedetectat Arsen (As) mg/kg nedetectat nedetectat Cupru (Cu) mg/kg peste 0,3 nedetectat Zinc (Zn) mg/100 g peste 0,1 nedetectat Sodiu (Na) mg/100 g peste 39,200 peste 40,250 Fier (Fe) mg/100 g peste 2 peste 0,15 Magneziu (Mg) mg/100 g peste 740 peste 910 Potasiu (K) mg/100 g peste 310 peste 290 Calciu (Ca) mg/100 g peste 520 peste 340 Mangan (Mn) mg/kg peste 2 peste 2 Iod (calculat ca KIO3) mg/kg peste 4 peste 2,5

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

-

3.4. Etape specifice ale producției care trebuie să se desfășoare în aria geografică delimitată

— Pregătirea recipientelor de uscare și a dispozitivului de filtrare

— Pregătirea parcelelor pentru sărare

— Așezarea solului argilos pe parcelele de sărare

— Umplerea parcelelor de sărare cu apă de mare

— Filtrarea

— Amestecarea saramurii

— Uscarea sării

— Recoltarea

3.5. Norme specifice privind tranșarea, răzuirea, ambalarea etc. a produsului la care se referă denumirea înregistrată

-

3.6. Norme specifice privind etichetarea produsului la care se referă denumirea înregistrată

Logoul indonezian al IG (a se vedea mai jos) pentru „Garam Amed Bali” și „Bunga Garam Amed Bali” trebuie utilizat pe ambalajele tuturor produselor. Logoul este pus la dispoziția tuturor întreprinderilor care efectuează ambalarea.

De asemenea, este obligatorie utilizarea logoului pentru DOP al UE.

Se indică un cod numeric de trasabilitate pentru a permite identificarea producătorului de sare, a grupului acestuia, a tipului de produs (sare sau floare de sare), a lunii de recoltare și a anului de producție.

4. Delimitarea concisă a ariei geografice

Aria geografică delimitată cuprinde 2 comune denumite Amed și Lebah, care fac parte din satul Purwakerthi din subdistrictul Abang, districtul guvernamental Karangasem. Această zonă se află pe coasta de nord-est a insulei Bali, la 20 km de Amlapura, capitala districtului guvernamental Karangasem, și la 100 km de Denpasar, capitala provinciei Bali. În satul Purwakerthi, zona delimitată este de 1 km de-a lungul coastei și 1 km în interiorul insulei.

5. Legătura cu aria geografică

5.1. Particularitățile ariei geografice

Caracteristicile specifice ale „Garam Amed Bali” și „Bunga Garam Amed Bali” sunt rezultatul factorilor naturali și al condițiilor climatice din aria geografică delimitată, precum și al factorilor umani.

Factori naturali

Localitatea Amed este amplasată pe o fâșie de coastă îngustă, lângă un ocean limpede și curat, cu ape adânci și valuri calme. Oceanul se caracterizează prin curenți de adâncime, curățenie, densitate minerală și puritatea apei sale de mare.

Tabelul de mai jos prezintă o analiză a apei de mare din Amed, care are un conținut ridicat de clorură de sodiu și un conținut scăzut de poluanți. Aceste conținuturi sunt mai bune decât cerințele stabilite de standardele naționale indoneziene (SNI).

Analiza apei de mare din Amed efectuată de Centrul pentru Tehnologia de Prevenire a Poluării Industriale (Ministerul Industriei din Republica Indonezia).

Nr. Eșantion Miros Gust Culoare Conținut (%) Poluant metalic (mg/kg) Clorură de sodiu (NaCl): nivel minim, substanță uscată Apă (H2O) nivel maxim, substanță umedă Substanță insolubilă: nivel maxim, substanță uscată Plumb (Pb): nivel maxim Cupru (Cu): nivel maxim Mercur (Hg) nivel maxim Arsen (As) nivel maxim 1 Apă de mare din Amed Normal Sărat Normală, limpede 3,20 _ < 0,005 0,97 < 0,01 < 0,001 < 0,005

Echipamentele utilizate pentru producția de „Garam Amed Bali” și de „Bunga Garam Amed Bali” sunt confecționate din arbori locali (cocotieri și palmieri) și din bambus.

Solul argilos din jurul plajei din Amed este utilizat pentru a capta sarea din apa de mare și pentru a o îmbogăți cu alte minerale benefice.

Producția se realizează numai în anotimpul uscat, din iunie până în octombrie, în timpul căruia soarele este cel mai puternic și este însoțit de prezența unei brize moderate care asigură o distribuție uniformă a căldurii în timpul procesului de cristalizare a sării.

Nu există activități, precum industria grea și transportul maritim, care să cauzeze daune mediului în aria geografică delimitată.

Factorii umani

Specificitatea ariei geografice derivă, de asemenea, din istoria oamenilor care au trăit cu secole urmă, în timpul domniei regilor din Karangasem, când sarea servea drept omagiu oficial din partea populației din Amed către regat. „Garam Amed Bali” se produce de peste 700 de ani prin procedee tradiționale de obținere a sării.

Producția de sare în zona de coastă din Amed a fost transmisă din generație în generație până în prezent, într-un mod tradițional, împreună cu priceperea, înțelepciunea și cultura producătorilor locali de sare. Începutul sezonului de producție a sării este stabilit de bătrâni, care au o înțelegere aprofundată a condițiilor meteorologice și au o experiență de zeci de ani în ceea ce privește producția de sare.

Procesul utilizează o tehnică și un echipament unice.

În primul rând, procesul începe cu pregătirea echipamentului. Recipientele de uscare sunt confecționate din trunchiuri vechi de cocotier/palmier, care sunt tăiate în jumătăți și golite. Un trunchi de arbore tăiat în jumătăți are 2,5 m lungime și aproximativ 25-30 cm lățime.

Dispozitivul de filtrare este confecționat din bambus împletit, acoperit în interior cu un strat gros de plastic și umplut de jos în sus cu pietre, pietriș și nisip compactate. Deasupra stratului de nisip se așază ca barieră frunze de palmier/cocotier împletite sau pânză aspră.

În al doilea rând, se pregătesc parcelele de sărare. Acestea acoperă o suprafață de 200 de metri pătrați, formată din 4 secțiuni pătrate, fiecare latură având o lungime de 7 metri. Solurile argiloase locale care captează sarea sunt așezate pe parcela de sărare și aplatizate.

În al treilea rând, între 375 și 600 de litri de apă de mare de pe malul mării din Amed sunt turnați în fiecare dimineață pe solul argilos de pe parcela de sărare. Se pot utiliza, de asemenea, pompe de apă pentru a pompa apa în parcelele de sărare. Procesul de udare a solului argilos de pe parcela de sărare durează 4 zile consecutive, până când acesta conține sare și se usucă.

În al patrulea rând, solul argilos îmbogățit cu sare din fiecare secțiune a parcelei de sărare este greblat, colectat și transferat în dispozitivul de filtrare. Producătorii de sare pășesc în interiorul dispozitivului de filtrare pentru a călca în picioare, a nivela și a tasa solul argilos îmbogățit cu sare.

În al cincilea rând, la amiază se toarnă în dispozitivul de filtrare între 120 și 200 de litri de apă de mare proaspătă, solul argilos devenind suficient de cald pentru a produce o saramură de bună calitate. Prin adăugarea apei de mare, solul argilos se îmbibă și eliberează sarea peste noapte.

În al șaselea rând, apa sărată sau saramura filtrată este colectată într-un rezervor de saramură confecționat dintr-un trunchi de cocotier sau de palmier golit sau dintr-un tub de beton și se amestecă, apoi se transferă în recipientele de uscare pentru a se usca și cristaliza timp de 4 zile, până la formarea florii de sare și a cristalelor de sare. Floarea de sare se formează numai atunci când apar condiții favorabile de vânt și de soare.

În fine, floarea de sare care se formează la suprafața saramurii în timpul procesului de cristalizare este recoltată manual prin colectarea sa de la suprafață cu o racletă de lemn. Saramura cristalizată care se depune la baza recipientelor de uscare este recoltată, sub formă de sare, cu o racletă din lemn.

Tradiția captării sării cu ajutorul solului argilos local, filtrarea cu ajutorul unui dispozitiv confecționat din frunze, piatră, pietriș și nisip, precum și cristalizarea utilizând trunchiuri de cocotieri/palmieri cultivați la nivel local, tăiate în jumătăți, sunt foarte specifice sării din Amed. Alte tipuri de sare sunt, în cea mai mare parte, recoltate prin simpla evaporare a apei de mare în mlaștini sărăturate sau într-o seră.

5.2. Particularitățile produsului

Calitatea sau caracteristicile produsului

„Garam Amed Bali” și „Bunga Garam Amed Bali” se produc prin procedee tradiționale și cu unelte tradiționale specifice.

Aceste tipuri de sare sunt în mod natural de culoare albă, lucioase, curate și ușor de dizolvat.

Produsele sunt de culoare alb-cristal și sunt, în cea mai mare parte, cubice, fiind prezente și câteva cristale tetragonale. Ele sunt diferite de alte tipuri de sare, ale căror cristale sunt triclinice, fiind prezente și câteva cristale tetragonale.

Acestea sunt bogate în minerale precum magneziul, calciul și potasiul. Conținutul de magneziu este, în special, mult mai ridicat decât cel al altor tipuri de sare de mare, al căror conținut este de cel mult 50 mg/100 g.

Textura lor este moale și uscată, iar dimensiunea granulelor este uniformă, între 0,6 mm și 2,0 mm, pe când textura altor tipuri de sare este mai dură, iar dimensiunea granulelor acestora este mai mare, între 2 mm și 5 mm. Sarea din Amed nu are un gust rezidual amar, nu este picantă și are un miros lemnos.

„Bunga Garam Amed Bali” are un conținut mai mare de magneziu, calciu și potasiu decât „Garam Amed Bali”. Acest produs este mai fin, mai fragil, mai friabil și mai gustos. El se sfărâmă ușor în cristale foarte mici atunci când este frecat și se dizolvă foarte ușor atunci când intră în contact cu umiditatea alimentelor, ceea ce îi intensifică gustul inițial.

„Garam Amed Bali” și „Bunga Garam Amed Bali” sunt gata de utilizare imediată, fără nicio prelucrare ulterioară.

Datorită calității înalte a sării (specialitate sau premium) și datorită statutului de sare gourmet, „Garam Amed Bali” și „Bunga Garam Amed Bali” sunt în prezent consumate pe scară largă în gospodării, în hoteluri, în restaurante și în industria de alimentație publică. În prezent, ziarele naționale și bucătarii celebri apreciază foarte mult „Garam Amed Bali” și „Bunga Garam Amed Bali”.

5.3. Legătura dintre particularitățile produsului și particularitățile ariei geografice

Calitățile unice ale „Garam Amed Bali” și „Bunga Garam Amed Bali” se datorează apei de mare pure din Amed, utilizării solului argilos din Amed pentru captarea sării, utilizării echipamentelor tradiționale și metodei unice de cristalizare a sării, care este folosită de peste 700 de ani.

Conținutul ridicat de minerale și gradul ridicat de puritate a apei de mare, care conține mai puțin de 0,005 % substanțe insolubile datorită curenților de adâncime, împreună cu procesul tradițional de captare a sării utilizând sol argilos și un dispozitiv tradițional de filtrare, determină compoziția chimică a „Garam Amed Bali” și „Bunga Garam Amed Bali” și contribuie la conținutul ridicat de magneziu al acestora în comparație cu alte tipuri de sare.

Puritatea este evidențiată, de asemenea, de caracteristicile senzoriale ale sării, care are o culoare alb-cristal, nu este spălată și, prin urmare, este gata de utilizare ca produs alimentar destinat consumului uman fără prelucrare suplimentară, spre deosebire de alte tipuri de sare care sunt reprelucrate de către colectorii de sare prin diluare repetată cu apă de mare proaspătă și apoi recristalizate.

Gustul specific care nu lasă niciun gust rezidual amar, textura, dimensiunea granulelor, care este mai mică în comparație cu alte tipuri de sare, precum și culoarea pot fi, de asemenea, atribuite în mod direct conținutului de minerale și gradului de curățenie al apei de mare din Amed, procesului tradițional de producție care constă în captarea sării cu ajutorul solului argilos, precum și sistemului unic de filtrare.

Procesul de cristalizare în trunchiurile de cocotier sau de palmier conferă sării și florii de sare un gust specific și un miros lemnos.

„Bunga Garam Amed Bali” constă în fulgi ușori sau cristale de sare care au un conținut mai mare de minerale precum magneziul, calciul și potasiul decât „Garam Amed Bali”, de unde gustul său mai savuros și textura sa mai dură și mai crocantă. Această sare este mai fină, mai fragilă și mai friabilă, se sfărâmă ușor în cristale foarte mici și se dizolvă extrem de ușor atunci când intră în contact cu umiditatea. „Bunga Garam Amed Bali” se formează la suprafața saramurii în recipientele de uscare a sării atunci când sunt prezente condiții favorabile de vânt și de soare în timpul procesului de cristalizare a sării, înainte de recoltarea sării.

Utilizarea recipientelor de uscare din trunchiuri de cocotier/palmier este perfect adecvată pentru obținerea sării în Amed, unde nu există suficiente zone de coastă, și anume terenuri de-a lungul plajei utilizate pentru uscarea și evaporarea saramurii, dar unde sunt disponibili mulți cocotieri și palmieri pentru pregătirea recipientelor de uscare.

Trimitere la publicarea caietului de sarcini

-

(1) JO L 343, 14.12.2012, p. 1.